এক সময় এ জেলার কৃষকেরা নিজের প্রয়োজনে বাড়ীর আশপাশের অল্প কিছু জমিতে মরিচ চাষ করে থাকেলও এখন অনেক কৃষক বাণীজ্যিক ভিত্তিতে মরিচ চাষ করছেন। অল্প জমিতে বেশী ফলন এবং অধিক মুনাফা পাওয়ায় কৃষকদের মধ্যে মরিচ উৎপাদনে নতুন উদ্দীপনা সৃষ্টি হয়েছে। উঁচু যেসব জমিতে অন্য ফসল ভাল হয় না সেসব জমিতে কৃষকরা মরিচ চাষ করে গত কয়েক বছর ধরে লাভবান হচ্ছিলেন। তবে, হঠাৎ করে মরিচের দাম গত বছরের তুলনায় প্রায় অর্ধেকে নেমে আসায় বিপাকে পড়েছেন মরিচ চাষীরা। উৎপাদন খরচও বেড়েছে প্রায় দ্বিগুণ। গত বছর প্রতি ঢাকি (মরিচ রাখার বাঁশের পাত্র) মরিচ তুলতে শ্রমিকদের দিতে হতো ২০ টাকা। এবার সেখানে প্রতি ঢাকি মরিচ তুলতে ৪৫ থেকে ৫০ টাকা দিতে হচ্ছে। উৎপাদন খরচ উঠিয়ে ঋণ পরিশোধ করতে হিমশিম খেতে হচ্ছে তাদের।